***Приложение 12.1***

**Указания за извършване на преценка на съответствието на МИКРО, малки и средни предприятия с правилата за отпускане на минимална помощ[[1]](#footnote-1)**

# Цел на указанията

Настоящите указания целят да гарантират спазването на правилата за предоставяне на минимална помощ по Процедура чрез директно предоставяне на безвъзмездна финансова помощ BG16RFPR001-1.009 „Предоставяне на комплексни услуги на предприятията от Северните райони на България с цел подкрепа на тяхното устойчиво развитие и растеж чрез подпомагане дейността на Изпълнителна агенция за насърчаване на малките и средните предприятия (ИАНМСП)“ по програма „Конкурентоспособност и иновации в предприятията“ 2021-2027 (ПКИП).

Съгласно съдебната практика на Съда на ЕС „предприятие“ се определя като субект, предоставящ стоки и услуги на пазара, независимо от правния си статут и начина на финансиране. Съгласно същата съдебна практика следва, че чл. 107 от Договора за функциониране на Европейския съюз (ДФЕС) не се прилага, когато държавата действа *„при упражняване на публична власт“* или когато публични субекти действат *„в качеството си на публични органи“.*

Конкретният бенефициент по настоящата процедура е Изпълнителна агенция за насърчаване на малките и средни предприятия (ИАНМСП). Поради тази причина при предоставянето на финансовите средства и извършването на оценката на минималната помощ не са налице елементите *„икономическо предимство”* и *„въздействие върху конкуренцията и търговията“*, тъй като ИАНМСП не осъществява дейност на пазар, на който се осъществява търговия между държави-членки. Предвид това, подпомагането не следва да се разглежда като попадащо в обхвата на чл. 107, пар. 1 от ДФЕС. ИАНМСП действа при упражняване на публична власт, като дейността ѝ е част от основните функции на държавата или е свързана с тези функции по естеството си, поради което тези дейности попадат извън понятието за предприятие. Предоставянето на БФП към бенефициента по процедурата не представлява държавна/минимална помощ, тъй като се прехвърля ресурс от един публичен орган (Управляващия орган на ПКИП) към друг (ИАНМСП).

Същевременно, предоставянето на средства от страна на конкретния бенефициент ИАНМСП към други предприятия е възможно да представлява минимална помощ (“de minimis”). Когато бенефициентите предоставят получената финансова подкрепа на трети лица, те (бенефициентите, т.е. в случая ИАНМСП) се явяват администратори на помощта и поемат задължението да осигурят съответствие с правилата в областта на държавните помощи. Ангажимент на конкретния бенефициент (ИАНМСП), вменен с Административния договор (**Приложение 8** към Условията за изпълнение), е да спазва разпоредбите на законодателството за предоставяне на минимални помощи на Регламент (ЕC) 2023/2831 на Комисията от 13 декември 2023 година относно прилагането на членове 107 и 108 от Договора за функционирането на Европейския съюз към помощта de minimis. *Администраторите на минимална помощ носят отговорност за осигуряване на съответствие на помощта с приложимия режим на държавни помощи, включително за изпълнение на задължението за уведомяване на Министерство на финансите и ЕК.* В случаите, когато в рамките на конкретен проект се предвижда отпускане на минимална помощ на трети лица, бенефициентите са администратори на помощ и като такива се задължават да осигурят пълно съответствие с приложимия режим по минимални помощи, както и да изпълнят задълженията си на администратори, произтичащи от Закона за държавните помощи или други нормативни актове.

По отношение на предприятията, крайни ползватели на помощта (приложимо при изпълнение на поддейност 2.2 „Предоставяне на персонализирани услуги на МСП в Северните райони на България в различни ключови области, свързани с тяхното развитие и растеж, като: маркетинг, стратегическо планиране, организация и управление, достъп до пазари и др.“ и поддейност 2.3 „Менторство и обучения на ръководния персонал на МСП в Северните райони на България с цел повишаване на техния капацитет и подобряване на уменията им за успешно бизнес развитие на управляваните от тях предприятия.“, част от Дейност 2 „Предоставяне на персонализирани услуги за бизнес развитие и растеж на МСП в Северните райони на България“), ще бъде прилагана помощ “de minimis” съгласно Регламент (ЕC) 2023/2831 на Комисията от 13 декември 2023 г. Прехвърлянето на помощта от ИАНМСП на получателите на помощта следва да се извърши под формата на минимална помощ. Крайните получатели (МСП) получават помощта като индиректна помощ, тъй като не е налице директен трансфер на средства от конкретния бенефициент (ИАНМСП) към предприятията, а МСП получават икономическа изгода чрез получаване на персонализирани бизнес услуги на цени по-ниски от пазарните, както и участват в безплатни обучения на техни служители.

# Общи определения

**„Държавна/минимална помощ“** *е всяка помощ, предоставена от държавата или общината или за сметка на държавни или общински ресурси, пряко или чрез други лица, под каквато и да е форма, която нарушава или застрашава да наруши свободната конкуренция чрез поставяне в по-благоприятно положение на определени предприятия, производството или търговията на определени стоки, или предоставянето на определени услуги, доколкото се засяга търговията между държавите членки.*

**„Предприятие“** по смисъла на чл. 107 от ДФЕС е всяка структура, ангажирана със стопанска (икономическа) дейност, независимо от правния й статут и начина й на финансиране. Съгласно чл. 1 на Приложение 1 към Регламент (ЕС) № 651/2014 г. „*за предприятие се счита всеки субект, упражняващ стопанска дейност, независимо от правната му форма“*.

**„Икономическа дейност“** *означава предоставянето на стоки или услуги на пазара. Правният статут на дадено лице съгласно националното право или генерирането на печалба е без значение - публичните органи, спортните клубове, асоциациите и неправителствените организации също могат да бъдат определени като предприятия в зависимост от това каква дейност извършват и има ли отворен пазар за тази дейност.*

При наличие едновременно на икономическа и неикономическа дейност, същите следва да са ясно отделени, като при разделянето следва да се водят отделни сметки, във връзка с принципите, залегнали примерно в Директива 2006/111/EC на Комисията („*функционално разделение“*), относно прозрачността на финансовите отношения между държавите членки и публичните предприятия, както и относно финансовата прозрачност в рамките на някои предприятия.

**„Администратор на помощ“** *съгласно Закона за държавните помощи е лице, което предоставя или управлява, включително разработва държавна помощ или минимална помощ, освен когато в закон е предвидено друго. В случая ИАНМСП се явява Администратор на минималната помощ.*

# Оценка на съответствието с приложимия към мярката режим на минимална помощ

**3.1. Правила при предоставяне на минимална помощ**

Получателите на помощта по поддейности 2.2 и 2.3, част от Дейност 2 „Предоставяне на персонализирани услуги за бизнес развитие и растеж на МСП в Северните райони на България“, могат да получат подкрепа само под формата на минимални помощи в съответствие с изискванията на Регламент (ЕС) 2023/2831. Максималният размер на помощта по режим „de minimis“, получена в рамките на тази дейност от дадено предприятие, заедно с другите получени минимални помощи, не може да надхвърля левовата равностойност на 300 000 евро (586 749 лева), в случай на „*едно и също предприятие“*, за период от три предходни години, считано от датата на предоставяне на помощта. Условието на чл. 3, пар. 2 от Регламент (ЕС) 2023/2831, че таванът от 300 000 евро се прилага за дадено предприятие съобразно критерия за „едно и също предприятие. Размерът на получените минимални помощи по отношение на натрупването съобразно критерия за „едно и също предприятие“ се определя като сбор от помощта, която е получена в рамките на горепосочената дейност и получената минимална помощ на територията на Република България от:

• *предприятието получател;*

*• предприятията, с които предприятието получател образува „едно и също предприятие“ по смисъла на чл. 2, пар. 2 на Регламент (ЕС) 2023/2831;*

*• всички предприятия, които са се влели, слели с или са придобити от някое от предприятията, образуващи „едно и също предприятие“ с предприятието получател съгласно чл. 3, пар. 8 на Регламент (ЕС) 2023/2831;*

*• предприятията, образуващи „едно и също предприятие“ с предприятието получател, които са се възползвали от помощ de minimis, получена преди разделяне или отделяне, съгласно чл. 3, пар. 9 от Регламент (ЕС) 2023/2831.*

Допустими за подкрепа чрез минимална помощ са само предприятия, които представляват микро, малко или средно предприятие (МСП). Удостоверяването на посоченото обстоятелство се извършва чрез представяне от получателите на помощта на Декларация за обстоятелствата по чл. 3 и чл. 4 от Закона за малките и средните предприятия (ЗМСП) (**Приложение 12.3** към настоящите указания).

В случай че кандидатстващото за подкрепа предприятие се е определило като „свързано предприятие“ и/или „предприятие партньор“ по смисъла на ЗМСП, към Декларацията за обстоятелствата по чл. 3 и чл. 4 от ЗМСП следва да представи СПРАВКА за обобщените параметри на предприятието, което подава Декларация по чл. 3 и чл. 4 на ЗМСП (**Приложение 12.4** към настоящите указания - за две последователни финансови години, доказващи декларираната по т. 3 от декларацията категория на предприятието).

Кандидатстващото за подкрепа предприятие следва да представи и следните документи, относими и отразяващи разпределението на капитала за периода, за който се декларират данни в Декларацията за обстоятелствата по чл. 3 и чл. 4 от Закона за малките и средните предприятия:

а) *Книга за акционерите* - приложимо за акционерните дружества с поименни акции;

б) *Дружествен договор* - приложимо за дружествата с ограничена отговорност, едноличните дружества с ограничена отговорност (учредителен акт), събирателните дружества и командитните дружества;

в) *Книга за акционерите и устав* - приложимо за командитните дружества с акции;

г) *Справка за разпределение капитала на дружеството* – приложимо за акционерните дружества;

д) *Отчет за приходите и разходите и Счетоводен баланс* за последните две приключени финансови години преди подаване на заявлението;

е) *Отчет за заетите лица*, средствата за работна заплата и други разходи за труд за последните две приключени финансови години преди подаване на заявлението.

Документите по букви от а) до е) се представят и за всички, посочени в СПРАВКАТА за обобщените параметри на предприятието, което подава Декларация по чл. 3 и чл. 4 на ЗМСП (**Приложение 12.4**), като „свързани предприятия“ и „предприятия партньори“ на кандидатстващото за подкрепа предприятие. Справката е неприложима при независими предприятия по ЗМСП.

Посочените документи се изискват, в случай че не са оповестени в Търговския регистър и регистъра на юридическите лица с нестопанска цел (ЮЛНЦ). В случай че са оповестени в Търговския регистър, същите ще се проверяват служебно от ИАНМСП.

Допълнително, всички получатели на помощ следва да представят Удостоверение от Националния статистически институт (НСИ) относно кода на основната и допълнителни (ако има такива) икономически дейности въз основа на данни за последната приключила финансова година. Въз основа на това удостоверение ще бъде извършена преценка по отношение на недопустимите за финансиране области и сектори, съгласно чл. 1, параграф 1 от Регламент (ЕС) 2021/1060.

За всеки получател на минимална помощ следва да се провери съответствието с изискванията на Регламент (ЕС) 2021/1060. За тази цел ИАНМСП одобрява Контролен лист за проверка на документите, който да включва, като минимален праг, следната изискуема информация:

|  |  |  |  |  |  |
| --- | --- | --- | --- | --- | --- |
| **№** | **Контролен въпрос** | | **Да** | **Не** | **Източници на информация за извършване на проверката** |
| * 1. 1. | Предприятието-получател на помощта отговаря на изискванията за микро, малко или средно предприятие съгласно Закона за малките и средни предприятия. | |  |  | Декларация за обстоятелствата по чл. 3 и чл. 4 от ЗМСП - Приложение 12.3  СПРАВКА за обобщените параметри на предприятието, което подава Декларация по чл. 3 и чл. 4 на ЗМСП - Приложение 12.4 |
|  | Предприятието получател на помощта не попада в забранителните режими на Регламент (ЕС) 2023/2831 на Комисията от 13 декември 2023 г. | |  |  | Декларация за обстоятелствата по чл. 3 и чл. 4 от ЗМСП - Приложение 12.3  Удостоверение от Националния статистически институт (НСИ) относно кода на основната и допълнителни (ако има такива) икономически дейности въз основа на данни за последната приключила финансова година |
|  | | Общият размер на предвидената по проекта помощ за съответното „едно и също предприятие“, събрана с помощите, получени от получателя, съответства на допустимия кумулиран размер съгласно приложимия регламент за минимални помощи в зависимост от финансираните дейности (*допустимият праг е до 300 000 евро или 586 749 лева).* |  |  | Декларация за минимални помощи - Приложение 12.2  Регистър на минималните помощи -  <http://minimis.minfin.bg/ReportBulstat.aspx> |

**Важно:** В случай на одобрение на МСП, което е получател на помощта чрез получаване на съответната услуга, и което се подкрепя, ИАНМСП става администратор на помощ „de minimis“ и следва да попълни данните за отпуснатите помощи „de minimis“ в Регистъра на минималните помощи на интернет страницата на Министерство на финансите (<http://minimis.minfin.bg/ReportBulstat.aspx>) съгласно сроковете, указани в Закона за държавните помощи.

За да бъде предоставената подкрепа третирана като минимална помощ е необходимо съобразяване на всички условия на приложимия регламент (Регламент (ЕС) 2023/2831), както и разработване на механизъм за контрол по спазването на условията, приложим за всеки индивидуален краен получател. Администраторът на помощта използва комбиниран подход за проверка на натрупването на минималната помощ като получава Декларация за минимални помощи (**Приложение 12.2** към настоящите указания) и извършва справка по БУЛСТАТ/ЕИК в публичния модул на Информационна система „Регистър на минималните помощи“. Администраторът на помощ въвежда информацията в публичния модул на Информационна система „Регистър на минималните помощи“, като при поискване ИАНМСП следва да предостави информация за размера на предоставената минимална помощ.

При определяне дали е спазен максимално допустимият размер на помощта, ще се взема предвид както размерът на минималната помощ, за която се кандидатства, така и общият размер на вече получена минимална помощ за дейности, проект или предприятие (извън тези, за които се кандидатства), независимо от това дали тази подкрепа е финансирана от местни, регионални, национални или общностни източници. Допълнително, предприятията нямат право да кандидатстват за помощ за вече реализирани дейности или такива, финансирани по друг проект, програма или каквато и да е друга финансова схема, произлизаща от националния бюджет, бюджета на Общността или друга донорска програма.

Когато е приложимо, проверка ще се извършва и в Интегрирана система за администриране и контрол (ИСАК): Интегрираната система, която се състои от бази данни за земеделски стопанства, заявления за помощи, земеделски площи и права за получаване на плащане. Общият размер на предоставените на един земеделски стопанин и на „едно и също предприятие“ помощи „de minimis“ не може да надхвърля левовата равностойност на 20 000 евро (39 116,60 лева) за период от три години (две предходни и текуща бюджетна година).

Помощта *de minimis*, може да се натрупва с помощ *de minimis*, предоставена съгласно Регламент (ЕС) 2023/2832 на Комисията. Тя може да се натрупва с помощ *de minimis*, предоставяна съгласно Регламент (ЕС) № 1408/2013 на Комисията и Регламент (ЕС) № 717/2014 на Комисията, до тавана, определен в чл. 3, пар. 2 от Регламент 2023/2831. Помощта *de minimis*, предоставена в съответствие с Регламент (ЕС) 2023/2831 на Комисията,не се натрупва с държавна помощ по отношение на същите допустими разходи, ако това натрупване би довело до надвишаване на най-високия съответен интензитет на помощта или размер на помощта, определени за конкретните обстоятелства на всеки отделен случай с регламент за групово освобождаване или решение, приети от Комисията. Помощ *de minimis*, която не е предоставена за конкретни допустими разходи или не може да бъде свързана с такива, може да се натрупва с друга държавна помощ, предоставена съгласно регламент за групово освобождаване или решение, приети от Комисията.

**3.2. Преценка по отношение спазването правилата при предоставяне на минимална помощ.**

На база настоящите Указания, ИАНМСП в качеството й на администратор на помощта, създава механизъм за контрол и гарантиране изпълнението на Дейност 2 „Предоставяне на персонализирани услуги за бизнес развитие и растеж на МСП в Северните райони на България“ на мярката, така че във всеки един момент да може да бъде доказано, че разходването на отпуснатите средства отговарят и не противоречат на действащото национално и европейско законодателство в областта на държавните помощи.

С оглед посоченото проверките по т. 3.1 „Правила при предоставяне на минимална помощ“ ще бъдат извършвани чрез нарочен Контролен лист, съдържащ контролни въпроси № 1-3 от настоящите указания. Подкрепата за получателите на помощта ще се предоставя като предприятието се задължава да спазва изискванията на правилата за минимални помощи, които ще включват като минимум следните клаузи, регламентиращи:

* правилото, че когато получателят на помощ упражнява едновременно дейност в недопустимите сектори по Регламент (ЕС) 2023/2831 на Комисията, посочени в настоящите указания и в допустимите сектори, безвъзмездната помощ под формата на услуга се предоставя само за дейностите в допустимите сектори, като получателят на помощта (услугата) следва да води отделна счетоводна отчетност по отношение на приходите, разходите, активите и пасивите, свързани с всяка дейност, която да гарантира отделяне на дейностите и/или разграничаване на разходите, така че дейностите в горепосочените недопустими сектори да не се ползват от безвъзмездната помощ по настоящата процедура;
* изискването общият размер на безвъзмездната помощ, предоставена на „едно и също предприятие“ за дейности, обявени в режим „de minimis” съгласно Регламент (ЕС) 2023/2831 на Комисията, не може да надхвърля левовата равностойност на 300 000 евро (586 749 лева);
* изискването, когато бъде надвишен тавана, определен в чл. 3, пар. 2 на Регламент (ЕС) 2023/2831, никоя част от получената помощ да не бъде предоставена;
* забрана за финансиране на дейности, които се отнасят до първичното производство на продукти от риболов и аквакултури, уредени с Регламент (ЕС) № 1379/2013;
* забрана за финансиране на дейности, които се отнасят до преработката и предлагането на пазара на продукти от риболов и аквакултури, когато размерът на помощта е определен въз основа на цената или количеството на закупените или пуснати на пазара продукти;
* забрана за финансиране на дейности, които се отнасят до първичното производство на селскостопански продукти;
* забрана за финансиране на дейности, които се отнасят до преработката на селскостопански продукти и търговията с тях, в един от следните случаи:

- когато размерът на помощта е определен въз основа на цената или количеството на тези продукти, които се изкупуват от първичните производители или се предлагат на пазара от съответните предприятия;

- когато помощта е обвързана със задължението да бъде прехвърлена частично или изцяло на първичните производители;

* забрана получателят на помощ да бъде финансиран за дейности, свързани с износ за трети държави или държави членки, по-конкретно помощите, пряко свързани с изнасяните количества, със създаването и функционирането на дистрибуторска мрежа или с други текущи разходи, свързани с износа;
* забрана за финансиране чрез помощ, обвързани с използването на местни стоки и услуги вместо вносни стоки и услуги;
* хипотезата, когато, в случай че за да получи подкрепа получателят на помощ е декларирал, че представлява микро, малко или средно предприятие, и след получаването на подкрепата възникнат съмнения относно невярно декларирани данни, Администраторът на помощ проверява дали получателят е микро, малко или средно предприятие, като биват изискани съответните подкрепящи документи, включително и по отношение на свързаните предприятия и предприятията партньори съгласно ЗМСП на получателя;
* задължението на получателя на помощта да оказва съдействие на съответните компетентните органи в случай на необходимост от възстановяване на неправомерно предоставена помощ, което се извършва и подлежи на принудително изпълнение по реда на Данъчно-осигурителния процесуален кодекс (ДОПК);
* задължението Администраторът на помощ (ИАНМСП) да издава акт за установяване на публично вземане по реда на чл. 166, ал. 2 и 3 от ДОПК;
* ред за възстановяване на неправомерно предоставена минимална помощ.

**3.3. Контрол от страна на Управляващия орган на ПКИП за спазване на правилата за предоставяне на минимални помощи**

По отношение на крайните ползватели на помощта (МСП), ИАНМСП се задължава да разработи схема за помощ “de minimis”, която да изпълнява всички условия на Регламент (ЕC) 2023/2831 и която да съгласува предварително, преди стартиране, с Управляващия орган и Министерство на финансите. Бенефициентът (ИАНМСП) се задължава да разработи ясни, прозрачни и общодостъпни правила за участие.

Управляващият орган на ПКИП осъществява последващ контрол за спазване от страна на администратора на помощ (ИАНМСП) на правилата при предоставяне на минимална помощ.

**4. Информираност на получателите на помощта**

Администраторът на помощ е длъжен да информира писмено получателите на помощ за характера на помощта – минимална помощ (de minimis), като изрично се позове на Регламент (ЕС) 2023/2831. Позоваването на Регламента се изписва по следния начин: Регламент (ЕС) 2023/2831 на Комисията от 13 декември 2023 г. относно прилагането на членове 107 и 108 от Договора за функционирането на Европейския съюз към помощта de minimis, ОВ L *2023/2831* 15.12.2023 г. и размера на брутния еквивалент на безвъзмездната помощ (предоставената услуга).

**5. Процедура по възстановяване на неправомерно предоставена държавна/ минимална помощ**

В случай че финансирането надхвърля допустимия размер на минимална помощ или не съответства на всички изисквания на Регламент (ЕС) 2023/2831, то подлежи на възстановяване. Отговорността за възстановяване на неправомерно предоставена държавна/минимална помощ е на администратора на държавна/минимална помощ.

Администраторите на държавна/минимална помощ имат и задължението за установяване и събиране на неправомерно предоставена такава. Връщането е дължимо от получателя на помощта, ведно с лихвите, считано от датата, от която помощта е била на разположение на получателя. Съгласно чл. 37 от Закона за държавните помощи неправомерно получената минимална помощ, представлява публично вземане, което се установява от администратора на помощ чрез издаване на акт за установяване на публичното вземане по реда на Административно-процесуалния кодекс. Вземанията подлежат на събиране по реда на ДОПК от органите на Националната агенция за приходите.

**6. Докладване и предоставяне на информация**

В срок до три работни дни от предоставянето на помощ, попадаща в обхвата на регламент за минимална помощ, администраторът (ИАНМСП) информира министъра на финансите съгласно чл. 34, ал. 1 от Закона за държавните помощи.

**Приложения към настоящите указания:**

Декларация за минимални помощи – **Приложение 12.2**

Декларация за обстоятелствата по чл. 3 и чл. 4 от Закона за малките и средните предприятия - **Приложение 12.3**

СПРАВКА за обобщените параметри на предприятието, което подава Декларация по чл. 3 и чл. 4 на ЗМСП - **Приложение 12.4** (справката не е приложима за независими предприятия по ЗМСП).

Условия за допустимост и приоритизация на микро, малки и средни предприятия по процедурата - **Приложение 12.5**

Национални и регионални приоритетни икономически дейности (сектори), идентифицирани в НСМСП 2021-2027 г. - **Приложение 12.6**

Класификация на икономическите дейности (КИД-2008) на НСИ **- Приложение 12.7**

1. Под режим „минимална помощ“ (de minimis) съгласно Регламент (ЕC) 2023/2831 на Комисията от 13 декември 2023 г. ще се предоставя индиректната помощ чрез услугите за крайните получатели (МСП) в рамките на поддейност 2.2 „Предоставяне на персонализирани услуги на МСП в Северните райони на България в различни ключови области, свързани с тяхното развитие и растеж, като: маркетинг, стратегическо планиране, организация и управление, достъп до пазари и др.“ и поддейност 2.3 „Менторство и обучения на ръководния персонал на МСП в Северните райони на България с цел повишаване на техния капацитет и подобряване на уменията им за успешно бизнес развитие на управляваните от тях предприятия.“, част от Дейност 2 „Предоставяне на персонализирани услуги за бизнес развитие и растеж на МСП в Северните райони на България“. [↑](#footnote-ref-1)